钦定古今图书集成/明伦汇编/氏族典/第120卷 > 陈允升
## 钦定古今图书集成/明伦汇编/氏族典/第120卷 > 陈允升

按《十国春秋》，南唐陈允升，饶州人也，时人谓之陈百
年。少而静默好道，家世弋猎，允升独不食其肉，亦不
与人交言。十岁诣龙虎山入道，栖隐深邃，罕睹其面。
天祐末，有人见允升于抚州麻姑山，计其去家七十
年矣，而颜貌如初。刺史危全讽素知其异，迎置郡中，
独处一室，时忽失之，常燕坐，全讽谓之曰：“丰城橘美，
颇思之。”允升曰：“方有一船，橘泊牢城港，今为取之。”港
距城十五里，少选便还，提一布囊，可数百颗，因共食
之。全讽有姻礼，市黄金，郡中不足，辄呵责其下。允升
曰：“无怒，第取厚纸，以药涂之，投火中皆成黄金。”后全
讽与吴师战，允升去之，曰：“慎勿入口中。”全讽不悟，果
败于象牙潭。昇元时，允升犹往来抚州山中，不知所
终。